b'\n_START_ARTICLE_\nTartu S\xc3\xbcgisjooks\n_START_SECTION_\nKorraldajad\n_START_PARAGRAPH_\n1983\xe2\x80\x931989 korraldas Tartu S\xc3\xbcgisjooksu Tartu linna kehakultuuri- ja spordikomitee (sh korraldati ka Tartu Maratoni ja Tartu Rattarallit). 1990. aastal muutus asutuse nimi Tartu massispordi\xc3\xbcrituste direktsiooniks. 1992. aastast oli Tartu S\xc3\xbcgisjooksu peakorraldaja Klubi Tartu Maraton.\n_START_SECTION_\nTartu S\xc3\xbcgisjooksu algus\n_START_PARAGRAPH_\nKlubi Tartu Maraton oli 1980-ndate alguseks juba edukalt korraldanud suusamaratoni pea 20 aastat. Eestimaal kogus rahvaspordi suurt menu ning 1982. aastal ilmavalgust n\xc3\xa4inud Tartu Rattarallit saatnud edust ja jooksus\xc3\xb5prade survest tulenevalt s\xc3\xbcndiski 1983. aastal Tartu S\xc3\xbcgisjooks. See oli selle aja suurim rahvajooks ning sai k\xc3\xb5ikide t\xc3\xa4naste Eesti rahvajooksude eelk\xc3\xa4ijaks._NEWLINE_Rein Kamarik, tolleaegse Tartu S\xc3\xbcgisjooksu peakorraldaja, Klubi Tartu Maratoni n\xc3\xb5ukogu liige meenutab meeskondlikku p\xc3\xb5hjust jooksuv\xc3\xb5istluse korraldamiseks: "Tartu Maratoni organisatsisoonil oli tol ajal tarvis koos olla ja seda mitte ainult \xc3\xbcks kord aastas. See oli \xc3\xbcks p\xc3\xb5hjus, miks loodi Rattaralli ning siis S\xc3\xbcgisjooks. Seesama meeskond, oma samade talitustega, liikus k\xc3\xb5ik koos, k\xc3\xb5ikide \xc3\xbcritustega kaasa." Nii oli \xc3\xbchtsel meeskonnal korralik kogemuste ning teadmiste pagas spordi\xc3\xbcrituste korraldamiseks. Rahvaspordihuvilistel oli aga seda enam v\xc3\xb5imalus v\xc3\xb5tta osa mitmest \xc3\xbcritustest terve aasta peale._NEWLINE_Just S\xc3\xbcgisjooksu korraldamisega s\xc3\xbcndis ka tulevase Tartu Nelik\xc3\xbcrituse kompleks\xc3\xbcritus, sel hetkel k\xc3\xbcll Tartu Kolmik\xc3\xbcrituse nime all. Tartu Kolmik\xc3\xbcrituse alla kuulusid Tartu Maraton, Tartu Rattaralli ning Tartu S\xc3\xbcgisjooks. Tartu Rattamaraton \xc3\xbchines sarjaga 2000. aastal (kuigi esimest korda korraldati 1998). Kuna 2000. aastal j\xc3\xa4i lumepuudusel Tartu Maraton \xc3\xa4ra, siis reaalselt toimus t\xc3\xa4ismahus nelik\xc3\xbcritust aga alles 2001. aastal.\n_START_SECTION_\nLastejooksud\n_START_PARAGRAPH_\nLaste\xc3\xbcritused on kuulunud alati iga Tartu Maratoni \xc3\xbcrituste juurde. 1983. aasta S\xc3\xbcgisjooksul veel lastejookse ei olnud, kuid juba 1984. aastal lisati programmi MINIjooks (2,5\xc2\xa0km). MIDIjooks (5\xc2\xa0km) lisandus 1986. aastal ning 1987. aastal toimusid k\xc3\xb5ik kolm lastejooksu koos TILLUjooksuga (400 m), seda kuni 1990. aastani. Seej\xc3\xa4rel arvati MIDIjooksud lastejooksudest v\xc3\xa4lja kuni 2004. aastani._NEWLINE_Siiski traditsioonilised lastejooksud on kuni praeguseni Jooksumaratoniga k\xc3\xa4sik\xc3\xa4es k\xc3\xa4ivad: p\xc3\xb5hiv\xc3\xb5istluse-eelsel laup\xc3\xa4eval on Tartus, T\xc3\xa4htvere Spordipargis kavas nii TILLU- kui MINIjooks, MIDIjooks on asendunud 4\xc2\xa0km pikkuse Avatud Raja jooksuga (koos kepik\xc3\xb5nniga). 1990. keskel muutsid lastejooksud ka oma asukohta \xe2\x80\x93 prooviti ka Lauluv\xc3\xa4ljaku \xc3\xbcleval n\xc3\xb5lvaesist ala, distantsid olid ka l\xc3\xbchemad kui teistel aastatel. Tollase korraldaja Taivo M\xc3\xa4gi s\xc3\xb5nul prooviti nii jooksma saada k\xc3\xb5iki lapsi, kuna l\xc3\xbchemate distantside ees ei tuntud ehk nii suurt k\xc3\xb5hklust osaleda.\n_START_SECTION_\nOsav\xc3\xb5tjad\n_START_PARAGRAPH_\n1999. aastal tehtud jooksutrassi muudatused (rada viidi Elvasse, 2000. aastal juba kevadesse) ja programmi laiendamine kandsid vilja ning emotsionaalne jooksu\xc3\xbcritus kevadise looduse keskel on j\xc3\xa4rjest populaarsemaks muutunud. Tartu Jooksumaratoni 23\xc2\xa0km pikkusest p\xc3\xb5hiv\xc3\xb5istlusest on saanud Eesti populaarseim murdmaajooks. Rajarekordi omanikeks on Taivo P\xc3\xbci Eestist ja Irene Chepkirui Keeniast._NEWLINE_S\xc3\xbcgisjooksu p\xc3\xb5hidistantsi v\xc3\xb5it on l\xc3\xa4inud kahel korral Eestist v\xc3\xa4ljapoole: 1989. aastal v\xc3\xb5itis John Bolger Iirimaalt, 1998 Aleksandr Prokopcuk L\xc3\xa4tist. Eriti tuleb tunnustada mitmekordseid t\xc5\xa1empione \xe2\x80\x93 meestest on veerandsaja toimumisaasta jooksul k\xc3\xb5ige rohkem kordi triumfeerinud Pavel Loskutov (7), Vjat\xc5\xa1eslav Ko\xc5\xa1elev (5) ja Toomas Turb (3), naistest aga Ille Kukk (9) ja K\xc3\xbclli Kaljus (7)._NEWLINE_Kuni 1996. aastani Tartu Maratoni peasekret\xc3\xa4ri ametis olnud Agnes Sirkel meenutab eredalt justnimelt 1989. aastat, mil distantsi v\xc3\xb5itis esimene v\xc3\xa4lismaalane \xe2\x80\x93 iirlane John Bolger. See oli tol ajal m\xc3\xb5ninga h\xc3\xa4mmingut ning uudishimu tekitav, et v\xc3\xa4lismaalane tuleb s\xc3\xa4\xc3\xa4rasest rahvajooksust osa v\xc3\xb5tma ning v\xc3\xb5idab selle. Just sel aastal esines TR\xc3\x9c staadionil ka Justament, muutes S\xc3\xbcgisjooksu korralikuks rahvapeoks._NEWLINE_2013. aasta seisuga oli k\xc3\xb5ikidest 30 S\xc3\xbcgisjooksu/Jooksumaratoni \xc3\xbcritustest osa v\xc3\xb5tnud kaheksa inimest: V\xc3\xa4ino Erilaid, Valev Kraavi, Udo L\xc3\xbc\xc3\xbcs, Heino Miina, Hans Nurmoja, T\xc3\xb5nu Odamus, T\xc3\xb5nu Pullerits ja Matti Silber.\n_START_SECTION_\nS\xc3\xbcgisest kevadesse\n_START_PARAGRAPH_\nKui suusamaraton ja rattaralli said 1990ndate l\xc3\xb5pus sisse uue kasvuhoo, siis jooksu\xc3\xbcritus, mille korraldus oli aja jooksul olnud jooksuklubide kanda, tahtis uut impulssi. 1999. aasta s\xc3\xbcgisel toimus viimane Tartu S\xc3\xbcgisjooks, seda juba uuel trassil. Linnamilj\xc3\xb6\xc3\xb6 ja asfaltkattega rada vahetati jooksmiseks looduslikuma keskkonna vastu ning v\xc3\xb5istlus viidi \xc3\xbcle L\xc3\xb5una-Eesti metsaradadele, suusamaratoniga seotud kohtadesse. _NEWLINE_Aastal 2000 toimus j\xc3\xa4rgmine oluline muudatus: jooksuv\xc3\xb5istlus viidi s\xc3\xbcgisest kevadesse ja Tartu S\xc3\xbcgisjooksust sai Tartu Jooksumaraton. Rein Kamarik ning V\xc3\xa4ino Kull n\xc3\xb5ustuvad, et kevadesse toodi \xc3\xbcritus selleks, et hajutada aasta peale spordi\xc3\xbcrituste koormust. Tollal enamus \xc3\xbcritusi kaldus aasta teise poolde, kuid kevadel ei olnud midagi. Nii anti rahvasportlastele v\xc3\xb5imalust harrastada sportlikku tegevust terve aasta peale._NEWLINE_Distantside pikkused j\xc3\xa4eti analoogseks: p\xc3\xb5hidistantsiks 23\xc2\xa0km, l\xc3\xbchikeseks distantsiks 10\xc2\xa0km. Praegune Tartu Jooksumaratoni p\xc3\xb5hiv\xc3\xb5istluse rada kulgeb Otep\xc3\xa4\xc3\xa4lt Elvasse ja \xc3\xbchtib v\xc3\xb5imaluste piires suusamaratoni omaga. _NEWLINE_2004. aastal lisandus jooksu\xc3\xbcrituse programmi ka 10\xc2\xa0km kepik\xc3\xb5nd, mis sai Eesti esimeseks kepik\xc3\xb5nni\xc3\xbcrituseks ja leidis kohe ka oma osalejaskonna. 2007. aastast saab l\xc3\xa4bida ka 23\xc2\xa0km._NEWLINE_Praeguseks on jooksup\xc3\xbchap\xc3\xa4evast juba ammu saanud jooksun\xc3\xa4dalal\xc3\xb5pp, sest alates 1995. aastast hakati laste\xc3\xbcritusi pidama p\xc3\xb5hijooksule eelneval p\xc3\xa4eval. Tegemisi-toimetusi jagub ka t\xc3\xa4iskasvanutele, sest osaleda saab Avatud Raja jooksul, kestab stardimaterjalide v\xc3\xa4ljastamine ja osav\xc3\xb5tjate registreerimine. Jooksumelu hakkab pihta veelgi varem, sest n\xc3\xa4dalajagu p\xc3\xa4evi enne jooksumaratoni starti viiakse huviliste tarbeks l\xc3\xa4bi \xc3\xbchistreening.\n_START_SECTION_\nS\xc3\xbcgisjooksu taastamine, Tartu Linnamaraton\n_START_PARAGRAPH_\n2012. aasta 6. oktoobril toimus p\xc3\xa4rast 12-aastast pausi Jooksumaratoni 30. aastap\xc3\xa4eval uuesti S\xc3\xbcgisjooks. Sel aastal korraldati esmakordselt ka t\xc3\xa4ispikk linnamaraton \xe2\x80\x93 1. Tartu Linnamaraton, 42,2\xc2\xa0km \xe2\x80\x93 mille sarnast Eesti linna t\xc3\xa4navad pole enne n\xc3\xa4inud. Lisaks on S\xc3\xbcgisjooksu distantsil 10\xc2\xa0km esmakordselt ka Tartu Tudengimaraton, toimub kepik\xc3\xb5nd ja lastejooksud._NEWLINE_S\xc3\xbcgisjooksu traditsiooni taastamine oli Klubil Tartu Maraton m\xc3\xb5tteis juba aastaid. Just n\xc3\xbc\xc3\xbcd 30 aasta t\xc3\xa4itumisel esimesest S\xc3\xbcgisjooksust ning l\xc3\xa4htuvalt korralikust ettevalmistustest, kogemuste pagasist otsustati jooks taastada ning tuua t\xc3\xa4navatele ka midagi uut \xe2\x80\x93 1. Tartu linnamaraton._NEWLINE_2012. aastal 30. Tartu Jooksumaraton alustas Klubi Tartu Maratoni jooksuhooaega ja 1. Tartu Linnamaraton koos S\xc3\xbcgisjooksuga l\xc3\xb5petas selle. Nii oli jooksu- ja rahvaspordis\xc3\xb5pradel v\xc3\xb5imalik panna korralik punkt jooksuhooajale ning alustada suusamaratoniks treenimist.'